Author: vzor
Company: none

Predkladacia  správa
 
Materiál sa predkladá na rokovanie vlády ako iniciatívny.  Predkladaný materiál má informatívny charakter, z tohto dôvodu nebol predložený na medzirezortné pripomienkové konanie. 

	Odborný štátny tajomník MZV MR L. Szöke, ktorý zastupoval ministerku zahraničných vecí MR Kingu Gönczovú, dňa 28.8.2006 odovzdal verbálnu nótu veľvyslancovi SR v MR  J. Migašovi.  

Verbálna nóta neobsahuje nové  prvky argumentácie maďarskej strany porovnaní s tým, čo už bolo mediálne zverejnené. Maďarská strana naďalej dôrazným tónom žiada, aby sa predseda vlády SR dištancoval aj v budúcnosti od každého prejavu extrémizmu proti príslušníkom národnostných menšín.

	Veľvyslanec SR J. Migaš podrobne oboznámil  maďarského diplomata s argumentáciou slovenskej strany k predmetným  udalostiam. Pripomenul, že všetky relevantné politické strany v SR sa jednoznačne dištancovali od protimaďarského incidentu spáchaného na mladej študentke v Nitre. Veľvyslanec potvrdil záujem vlády Slovenskej republiky na ďalšom rozvoji dobrých susedských vzťahov s Maďarskou republikou a na upokojení situácie. Zdôraznil, že slovenská strana považuje za adekvátne fórum riešenia vzájomných otvorených otázok mechanizmy vytvorené Zmluvou o dobrom susedstve a priateľskej spolupráci medzi Slovenskou republikou a Maďarskou republikou.

J. Migaš požiadal štátneho tajomníka MZV MR, aby maďarská strana informovala o vyšetrovaní incidentov s protislovenským charakterom (výhražné nápisy pred budovou ZÚ, incidenty na futbalových štadiónoch, kde sa skandovali protislovenské heslá a vyťahovali protislovenské plagáty) a aby sa maďarská vláda dištancovala od vyhlásení predsedu zahraničného výboru maďarského parlamentu Zs. Németha.